Svo ekki sé talað um vitleysisganginn sem hrúgast þangað inn þegar fólk slysast til að eiga afmæli . Var farið of geyst á einhverri rýmingar - eða lagersölunni þarna um árið ? Þarf ekki að taka aðeins til í ruslakistunni sem eitt sinn kallaðist heimili ? Þar sem janúar hefur tilhneigingu til að vera daufur , dapur og dull er kjörið tilefni til að breyta honum í mánuð aðgerða . Gerum janúar að mánuði hörku , skipulags og tiltektar , mánuði sem breytir lífi okkar allra til hins miklu miklu betra . Hvaða eldhústæki hefur enginn snert á í áraraðir ? Er kominn tími á brauðvélina ? Rafmagnspiparkvörnina ? Kívískrælarann ? Þessir hlutir eru raftæki djöfulsins , hönnuð til þess eins að taka pláss , bila og pirra lifrina úr eigandanum . Út í Sorpu með þetta . Er fatið með útskorna fiskinum hætt að vera kósí og vingjarnlegt ? Er afríska viðarandlitið búið að stara á þig í fleiri ár en getur talist eðlilegt ? Eru skærgulu útileguglösin á fæti , sem aldrei voru notuð en fengust á spottprís ef keypt voru þrjátíu saman , farin að valda þér ofbirtu í augun í hvert sinn sem þú opnar skápinn undir vaskinum ? Ruslaðu þessu út í tunnu og ekki líta til baka . Farðu út í garð og rífðu upp ljótar plöntur . Syngdu hátt á meðan þú djöflast . Kannski ærast erfiðu nágrannarnir ( þessir sem eru alltaf með partí eða þessir sem horfa inn um gluggana hjá þér ) og flytja út . Tvær flugur í einu höggi þarna , krakkar mínir . Og garður er ekki bara gróðrarstía ljótra plantna sem enginn elskar . Hann getur , rétt eins og heimilið sjálft , hæglega breyst í lítinn ljótan gjafasyndasandkassa ef fólk á smekklausa ættingja og vini . Það er eins og sumir megi ekki sjá sína nánustu úti í garði með hrífu og þá er búið að kaupa gosbrunna , styttur , álfa eða hús , oft úr frauðplasti , í allar jólagjafir út lífið . Þessir hlutir eru einmitt óvinir garða en allt of algengar gjafir . Í réttlátum heimi mættir þú kveikja bál og brenna þetta á afmælisdegi þínum en ætli það sé ekki vissara að dömpa draslinu út í Sorpu .